Na temelju članka 54. stavka 1. Zakona o ustanovama (NN br. 76/93., 29/97.,47/99., 35/08.) članka 98. Zakona o odgoju i obrazovanju u osnovnoj i srednjoj školi („NN“ br. 87/08., 86/09., 92/10., 105/10., 90/11, 16/12, 86/12. 94/3. i 152/14.), članka 9. Pravilnika o kriterijima za izricanje pedagoških mjera (NN 94/15), te članka 58. st. 1. alineje 3. Statuta Osnovne škole „Ljudevit Gaj“ Krapina, Školski odbor Osnovne škole „Ljudevit Gaj“ Krapina, uz prethodnu suglasnost osnivača Grada Krapine (klasa: 602-01/15-01/0004 Ur. Broj: 2140/01-05-0502-15-13 od 30. 11.2015.), na sjednici održanoj dana 21. 12. 2015. donosi :

# ODLUKU O IZMJENAMA I DOPUNAMA

# S T A T U T A

OSNOVNE ŠKOLE “ LJUDEVIT GAJ” KRAPINA

 Članak 1.

 Članak 105. Statuta Osnovne škole „Ljudevit Gaj“ Krapina (klasa: 602-02/15-01/92

Ur.broj: 2140/01-380-14-01-15-1 od 17.06.2015.) mijenja se i glasi:

 Izostanke s nastave i drugih oblika odgojno-obrazovnog rada učenici su dužni opravdati liječničkom ispričnicom ili ispričnicom nadležne institucije koju je potpisao i roditelj najkasnije u roku od 5 dana od dana povratka učenika na nastavu.

 Izostanak učenika s nastave može opravdati i roditelj osobno ili pisanim putem za najviše tri radna dana tijekom nastavne godine koji ne mogu biti uzastopni. Izostanke s nastave roditelj je dužan opravdati u roku od 5 dana od dana povratka učenika na nastavu.

 Opravdanim izostankom s nastave smatra se izostanak za koji je roditelj unaprijed tražio i dobio odobrenje i to:

-u hitnim slučajevima usmeno od učitelja za izostanak s njegova sata

-pisano od razrednika za izostanak do 3 radna dana

-pisano od ravnatelja za izostanak do 7 radnih dana

-pisano od Učiteljskog vijeća za izostanak do 15 radnih dana

 Članak 2.

 Članak 124. mijenja se i glasi:

Prema učenicima se primjenjuju pedagoške mjere propisane Pravilnikom o kriterijima za izricanje pedagoških mjera (Narodne novine 94/15) i ovim Statutom.

Svako izricanje pedagoških mjera temelji se na bilješkama iz pedagoške dokumentaci-je i službenim bilješkama stručnih suradnika i ravnatelja škole, a ako je potrebno i na mišljenjima drugih nadležnih institucija.

 Članak 3.

 U članku 128. stavak 2. mijenja se i glasi:

 Pedagoške mjere iz stavka 1. ovog članka su: opomena, ukor, strogi ukor i preseljenje u drugu osnovnu školu.

 Članak 4.

 U članku 129. stavak 1 mijenja se i glasi:

 Pedagoške mjere opomena i ukor izriču se za tekuću školsku godinu i mogu se izreći 2 puta tijekom školske godine.

 Pedagoška mjera strogog ukora i preseljenja u drugu školu vrijedi do kraja osnovnog odgoja i obrazovanja.

 Članak 5.

 Članak 130. mijenja se i glasi:

Pedagoška mjera opomene izriče se nakon drugog evidentiranog lakšeg oblika neprihvatljivog ponašanja učenika.

Lakšim neprihvatljivim ponašanjem iz stavka 1. ovoga članka smatra se:

1. Ometanje odgojno-obrazovnog rada (npr. izazivanje nereda, stvaranje buke, pričanje nakon usmene opomene učitelja ili dovikivanje tijekom odgojno-obrazovnog rada);
2. Onečišćenje školskog prostora i okoliša (npr. bacanje smeća izvan koševa za otpatke);
3. Oštećivanje imovine u prostorima škole ili na drugome mjestu gdje se održava odgojno-obrazovni rad nanošenjem manje štete(npr. šaranje, urezivanje u namještaj);
4. Nedopušteno korištenje informacijsko –komunikacijskih uređaja tijekom odgojno-obrazovnog rada;
5. Pomaganje ili poticanje ulaska neovlaštenih osoba u školski prostor;
6. Poticanje drugih učenika na neprihvatljiva ponašanja;
7. Uznemiravanje učenika ili radnika škole odnosno druge aktivnosti koje izazivaju nelagodu u drugih osoba, nakon što je učenik na to upozoren,
8. Korištenje nedopuštenih izvora podataka u svrhu prepisivanja;
9. Neopravdanih izostanaka više od 0,5% nastavnih sati od ukupnoga broja sati u koje je trebao biti uključen tijekom nastavne godine.

Pedagošku mjeru opomene izriče razrednik u roku od 15 dana od dana saznanja za neprihvatljivo ponašanje učenika.

 Članak 6.

 Članak 131. mijenja se i glasi:

 Pedagoška mjera ukora izriče se zbog težeg neprihvatljivog ponašanja učenika.

 Težim neprihvatljivim ponašanjem iz stavka 1. ovog članka smatra se:

1. Ometanje odgojno-obrazovnog rada na način da je onemogućeno njegovo daljnje izvođenje;
2. Povreda dostojanstva druge osobe omalovažavanjem, vrijeđanjem ili širenjem neistina i glasina o drugome učeniku ili radniku škole;
3. Unošenje ili konzumiranje psihoaktivnih sredstava u prostor školi ili na drugo mjesto gdje se održava odgojno-obrazovni rad;
4. Dovođenje ili pomaganje priliko dolaska neovlaštenih osobama koje su nanijele štetu osobama ili imovini u prostoru škole ili na drugome mjestu gdje se održava odgojno-obrazovni rad;
5. Namjerno uništavanje imovine nanošenjem veće štete u prostoru škole ili na drugome mjestu gdje se održava odgojno-obrazovni rad;
6. Prikrivanje nasilnih oblika ponašanja;
7. Udaranje, sudjelovanje u tučnjavi i druga ponašanja koja mogu ugroziti sigurnost samog učenika ili druge osobe, ali bez težih posljedica;
8. Korištenje ili zloupotreba podataka drugog učenika iz pedagoške dokumentacije;
9. Klađenje ili kockanje u prostorima škole ili na drugome mjestu gdje se održava odgojno-obrazovni rad;
10. Prisvajanje tuđe stvari;
11. Ako je učenik neopravdano izostao više od 1% nastavnih sati od ukupnoga broja sati u koje je trebao biti uključen tijekom nastavne godine.

Pedagošku mjeru ukora izriče razredno vijeće u roku od 15 dana od dana saznanja za neprihvatljivo ponašanje učenika.

 Članak 7.

 Članak 132. mijenja se i glasi:

 Pedagoška mjera strogog ukora izriče se zbog teških neprihvatljivih oblika ponašanja učenika.

 Teškim neprihvatljivim ponašanjima iz stavka 1. ovog članka smatra se:

1. Izazivanje i poticanje nasilnog ponašanja (npr. prenošenje netočnih informacija koje su povod za nasilno ponašanje, skandiranje prije ili tijekom nasilnog ponašanja, snimanje događaja koji uključuje nasilno ponašanje i slična ponašanja);
2. Nasilno ponašanje koje nije rezultiralo težim posljedicama;
3. Krivotvorenje ispričnica ili ispitnih materijala;
4. Neovlašteno korištenje tuđih podataka za pristup elektroničkim bazama podataka škole bez njihove izmjene;
5. Krađa tuđe stvari;
6. Poticanje grupnog govora mržnje;
7. Uništavanje službene dokumentacije škole;
8. Prisila drugog učenika na neprihvatljivo ponašanje ili iznuda drugog učenika (npr. iznuđivanje novca);
9. Unošenje oružja i opasnih predmeta u prostor škole ili drugdje gdje se održava odgojno-obrazovni rad;
10. Ako je učenik neopravdano izostao više od 1,5% nastavnih sati od ukupnoga broja sati u koje je trebao biti uključen tijekom nastavne godine

Pedagošku mjeru strogog ukora izriče Učiteljsko vijeće u roku od 30 dana od dana saznanja za neprihvatljivo ponašanje učenika.

 Članak 8.

 Članak 133. Statuta se briše.

 Članak 9.

 Članak 134. mijenja se i glasi:

 Pedagoška mjera preseljenja u drugu školu izriče se zbog osobito teških oblika neprihvatljivog ponašanja učenika.

 Osobito teškim neprihvatljivim ponašanjima iz stavka 1. ovog članka smatra se:

1. Krivotvorenje pisane ili elektroničke službene dokumentacije škole;
2. Objavljivanje materijala elektroničkim ili drugim putem, a koji za posljedicu imaju povredu ugleda, časti i dostojanstva druge osobe;
3. Teška krađa, odnosno krađa počinjena na opasan ili drzak način, obijanjem, provaljivanjem ili svladavanjem prepreka da se dođe do stvari;
4. Ugrožavanje sigurnosti učenika ili radnika škole korištenjem oružja ili opasnih predmeta u prostoru škole ili na drugome mjestu gdje se održava odgojno-obrazovni rad;
5. Nasilno ponašanje koje je rezultiralo teškim emocionalnim ili fizičkim posljedicama za drugu osobu;
6. Ako je učenik neopravdano izostao više od 2% nastavnih sati od ukupnoga broja sati u koje je trebao biti uključen tijekom nastavne godine.

Pedagošku mjeru preseljenja u drugu školu izriče ravnatelj na temelju obavijesti Učiteljskog vijeća u roku od 60 dana od dana saznanja za neprihvatljivo ponašanje učenika.

 Članak 10.

 Članak 136. mijenja se i glasi:

 S prijedlogom za izricanje pedagoške mjere moraju biti upoznati učenik i njegovi roditelji.

 Učeniku se mora omogućiti izjašnjavanje o činjenicama i okolnostima koje su važne za donošenje odluke o opravdanosti izricanje pedagoške mjere. Pedagoška mjera može se izreći i bez izjašnjavanja učenika ako se učenik bez opravdanog razloga ne odazove pozivu razrednika ili duge ovlaštene osobe.

 Roditelj mora biti informiran o neprihvatljivom ponašanju svog djeteta, načinu prikupljanja informacija, prikupljenim informacijama koje su važne za donošenje odluke o izricanju pedagoške mjere. Pedagoška mjera može se izreći i bez informiranja roditelja, ako se roditelj ne odazove ni pisanom pozivu na razgovor.

 O utvrđivanju činjenica u vezi izricanja pedagoške mjere, izjašnjavanju učenika, roditelja i svjedoka sastavlja se zapisnik.

 Članak 11.

 Članak 140. mijenja se i glasi:

 O izrečenoj pedagoškom mjeri opomene, ukora i strogog ukora nadležno tijelo donosi odluku.

 O izrečenoj pedagoškoj mjeri preseljenja u drugu školu ravnatelj donosi rješenje u skladu s odredbama Zakona o općem upravnom postupku.

 Članak 12.

 Članak 141. mijenja se i glasi:

 Na odluku o izrečenoj pedagoškom mjeri opomene, ukora i strogog ukora roditelj ili skrbnik učenika ima pravo prigovora u roku od 15 dana od dana primitka odluke. O prigovoru odlučuje ravnatelj škole.

 Na rješenje o izrečenoj pedagoškoj mjeri preseljenja u drugu školu roditelj ili skrbnik učenika ima pravo žalbe u roku od 15 dana od dana primitka odluke. Žalba se podnosi Ministarstvu znanosti, obrazovanja i sporta.

 Prigovor i žalba odgađaju izvršenje izrečene pedagoške mjere.

 Članak 13.

 Članak 142. mijenja se i glasi:

 Ravnatelj škole koji odlučuje o prigovoru u vezi izrečene pedagoške mjere dužan je provesti postupak i donijeti odluku u roku od 30 dana od dana primitka prigovora.

 Odluka ravnatelja je konačna.

 Članak 14.

 Ove izmjene i dopune Statuta stupaju na snagu osmoga dana od dana objave na oglasnoj ploči Škole.

Klasa: 602-02/15-01/156

Ur.broj: 2140/01-380-14-01-15-1

U Krapini, 21.12.2015.

 PREDSJEDNICA ŠKOLSKOG ODBORA

 Mira Benc,v.r

Odluka o izmjenama i dopunama Statuta objavljena je na oglasnoj ploči škole dana 22.12.2015. a na snagu je stupila 30.12.2015.

 R A V N A T E L J I C A

 Dragica Belošević,v.r.